ინგლისის დროშა
ინგლისის დროშა, იგივე წმ. გიორგის დროშა — ინგლისის ეროვნული სიმბოლო. შემოღებული იქნა მესამე ჯვაროსნული ლაშქრობის დროს, ინგლისის მეფე რიჩარდ I-ის მიერ, როდესაც მან წმ. გიორგი თავის მფარველად გამოაცხადა. დროშა წარმოადგენს თეთრ ტილოს სწორი წითელი ჯვრით. იგი ინგლისის სამეფოს ეროვნული სიმბოლო იყო მთელი შუა საუკუნეების განმავლობაში, ხოლო 1606 წელს გამოიყენეს იუნიონ ჯეკის შექმნისას. 1990-იანების შემდეგ ინგლისის დროშა ფართოდ გამოიყენება ეროვნულ სპორტულ ღონისძიებებში.